Johan Gullichsen

Johan Erik "Jussi" Gullichsen (s. 28. kesäkuuta 1936 Pihlava, Porin maalaiskunta) on Teknillisen korkeakoulun selluloosatekniikan emeritusprofessori.

Gullichsen kirjoitti ylioppilaaksi Grankulla samskolasta 1955 ja valmistui Åbo Akademista diplomi-insinööriksi 1962.

Työura 
Gullichsen työskenteli Keskuslaboratorio tutkimusassistenttina (1962–1964) ja tutkijana (1989–). Hän oli Ekonon projekti-insinööri 1964–1971 ja toimi perustamansa Arhippainen, Gullichsen & Co -konsulttiyrityksen toimitusjohtajana vuodesta 1970–. Tässä tehtävässä hän on auttanut metsäteollisuusyhtiöitä ratkaisemaan laatuun ja ympäristöön liittyviä ongelmia. Gullichen toimi Teknillisen korkeakoulun professorina vuosina 1989–1999. Tällöin hän johti puunjalostustekniikan laitosta vuosina 1990–1992 ja prosessi- ja materiaalitekniikan laitosta 1993–1996.   

Gullichsen kehitti 1970-luvulla paperin valmistustavan merkittävällä tavalla uudistaneen ja kierrätyspaperin uusiokäytössä erityisen tärkeän keskisakeusteknologian eli mc-tekniikan. Se on pumppaustekniikka, jonka avulla saadaan kohennettua sellun laatua ja vähennettyä sellun tuottamisen vahingollisia ympäristövaikutuksia. Hän on rekisteröinyt yli 60 patenttia ja julkaissut yli 180 artikkelia. 

Gullichsen on toiminut lukuisissa luottamustehtävissä. Hän oli A. Ahlström Osakeyhtiön (myöhemmin Ahlstrom Oyj:n) hallituksen jäsen (1970–1987) ja puheenjohtaja (1987–1998). Lisäksi hän on ollut Cartiere Bosso SpA:n hallituksen jäsen (1979–1985) ja puheenjohtaja (1985–1993). Hän oli Walter Ahlströmin säätiön hallituksen puheenjohtaja (useita vuosia vuodesta 1980–), Kämmerer GmbH:n hallituksen jäsen (1981–1993), Oy Artek Ab:n hallituksen jäsen (1990–1996) ja Oy Galerie Artek Ab:n (1990–). Hän oli R. Bäckströmin säätiön puheenjohtaja (vuodesta 1990–), Suomen luonnonvarain tutkimussäätiön hallituksen jäsen (1990–) ja Nottbäck-säätiön hallituksen jäsen (1992–).

Tunnustuksia 
Gullichsenille myönnettiin Vuoden insinöörityöpalkinto 1984 ja arvostettu Marcus Wallenberg -palkinto 1986. Hän on Svenska tekniska vetenskapsakademi i Finlandin jäsen (puheenjohtaja useita vuosia vuodesta 1995) ja Ruotsin kuninkaallisen insinööritieteiden akatemian jäsen (1987–). Vuonna 1988 hänet nimitettiin Åbo Akademin kunniatohtoriksi. Hän on saanut Suomen Valkoisen Ruusun ritarikunnan ensimmäisen luokan ritarin kunniamerkin. Hän sai Suomen Paperi-insinöörien yhdistyksen Lampén-mitalin 2004. Hänet otettiin mukaan paperiteollisuuden Hall of Fameen 2005. Vuonna 2007 hänelle myönnettiin Matti Sundbergin laaturahaston 5 000 euron laatupalkinto.

Kilpapurjehdus 
Johan Gullichsen on harrastanut kilpapurjehdusta 1950-luvulta lähtien. Hän osallistui vuonna 1964 Tokion kesäolympialaisissa 5.5m-luokkaan yhdessä Juhani Salovaaran ja Peter Fazerin kanssa sijoittuen kuudenneksi. 

Vuonna 2005 Gullichsen miehistöineen saavutti Sydneyssä järjestetyissä 5,5m-luokan MM-kilpailuissa hopeaa.

Perhe
Gullichsenin äiti on taidemesenaatti Maire Gullichsen ja isä Ahlström-yhtiöiden johtajana toiminut vuorineuvos Harry Gullichsen. Professorit Lilli Alanen ja Kristian Gullichsen ovat hänen sisaruksiaan. Johanin vaimo Anna Gullichsen on työskennellyt mm. Galerie Artekissa ja heidän tyttärensä Johanna Gullichsen on tekstiilisuunnittelija. 1990-luvun alusta Johan Gullichsen on asunut Palikaisissa Somerolla, mistä hänen vaimonsa Anna on kotoisin.

Katso myös 
 Gullichsen

Lähteet 

Teknillisen korkeakoulun professorit
Suomalaiset kilpapurjehtijat
Vuonna 1936 syntyneet
Elävät henkilöt
Suomalaiset professorit
Suomalaiset insinöörit